作者:姚勉
標題:沁園春
內容:明月扁舟，輕逐江鷗，翩然賦歸。任顛風掀舞，濤山浪屋，少頃平定，一碧硫璃。柳絮浮雲，有無根蒂，到底不磨真是非。呵呵笑，笑人情似紙，世事如棋。宜堂事事皆宜。把杯酒論文更有誰。記風雲滿席，吟情浩蕩，龍蛇滿壁，醉墨淋漓。別後相思，有書寄否，春在梅花第一枝。重相見，約柳堤撐舫，竹閣尋詩。